जैसप ने पत्रोस गी दोस दिन्दे आखेआ-“ने झगड़ालु आदमीं गी इत्थें कम्मा पर लाइऐ तूं बड़ी गल्ती कराई। में उस्सै दिन आखी दित्ता हा। भला मेरा स्हाब गलत ऐ?” सारे कोरन गी दोस देन लेग। उस्सी भलेखा ऐ। बझिऐ दा स्हाब ठीक ऐ। कोरन सोचदा उन्ने चिरुता गित्तै कपड़े लैने न, अपनी कुल्ली पानी ऐ, बब्बै गी होर नई तां इक म्हीने दा खर्च भेजना, ने किन्ने गै कम्म, पे दे न। इनें सारें गित्तै उस्सी धान थोग? उस्सी टपला कियां लग्गी सकदा! फी बी ओदा सच सारें झूठा करी दित्ता। अपने खून-पसीने कन्ने बनाए दे हक्का गी झूठ दस्सेया। इस बड़े धोखे च ओदे साथी बी उसगी गै दोस देन लगे! कोरन बे-बस हा। जैसप ने फी स्हाब जोड़न लाया। कोरन मनो-मन कुड़ा करदा हा। उसगी जोश बी आया ते क्लेश बी होआ। इक नमीं गै चाली दे बचार उठन लगे। नेइयां गल्लां....हलें बी होइयां पर उनें दिनें इस चाली दे बचार ते जोश नईं आए। बझिऐ दा बसा की कीता जा?... ए सारा धान अन्दर पाइऐ के करंगन?.... ए पैदा करने च उन्दी के जिन्द लगदी?